घाघरा व शरदा नदियों में जलस्तर कम होते ही कटान तेज हो गया है। दोनों नदियों के निशाने पर कई गांव आ गए हैं। लोगों की जमीनों को निगलती हुई नदियां आगे बढ़ गई हैं। भूमिहीन बन रहे लोगों के आशियानों पर भी संकट बढ़ गया है। नदी की जद में आए घरों का सामान निकालकर लोग सुरक्षित स्थानों को पहुंचा रहे हैं। कटान रोकने के लिए कोई काम न होने से लोगों में आक्रोश बढ़ रहा है। समदहा स्कूल नदी के निशाने पर आ गया है। वहीं भानपुर इलाके का प्राथमिक स्कूल चमरौधा नदी में समा चुका है। रमियाबेहड़ इलाके में गुलरिया, बगहा, गोडि़याना में घाघरा नदी तेज से कटान कर रही है। वहीं शारदा नदी पसियन पुरवा, चिकनाजती, समदहा, चहमलपुर सहित कई गांवों में कटान कर रही है। समदहा गांव में शारदा नदी प्राथमिक विद्यालय के पास पहुच गयी है।